
تعارف

میرا خیال ہے کہ زندگی میں کبھی نہ کبھی, ہر شخص سے کوئی نہ کوئی چیز ضرور کھو جاتی ہے۔   وہ کوئی کتاب ہوسکتی ہے، یا   وہ آپ کے گھر کی چابی ہ سکتی ہےو۔ مجھے آپ کا تو علم نہیں، لیکن جب مجھ سے ایسی کوئی چیز کھوتی ہے تو میں سب سے پہلے اپنے قدموں کے نشانات ڈھونڈتا ہوں۔ یعنی میں اپنے ذہن میں ماضی کی طرف قدم بہ قدم پیچھے جاتا ہوں تاکہ یاد کر سکوں کہ میں نے وہ چیز کہاں رکھی تھی۔ پھر جب میں اپنے قدموں کے نشانات تلاش کر لیتا ہوں، تو میں اپنی غلطی کو احتیاط سے درست کرتا ہوں۔ میں چابیاں واپس اسی میز پر رکھتا ہوں جہاں انہیں ہونا چاہیے، اور کتاب واپس  الماری میں رکھتا ہوں۔ کھوئی ہوئی چیز کو تلاش کرنے کے لیے اپنے   راستے کو دوبارہ دیکھنا اور پھر  اپنی غلطی کو سدھارنا ایک  بہترین   طریقہ ہے۔
اب، ہم نے اس سبق کا عنوان "جنت کا کھونا اور پانا" رکھا ہے۔ ہماری توجہ پیدائش 4:2 سے 3:3 24 ہوگی، جو باغِ عدن میں آدم اور حوا کے گناہ کی کہانی ہے۔ ہم دیکھیں گے کہ موسیٰ نے آدم اور حوا کے جنت کھونے کے بارے میں اس لیے لکھا تاکہ بنی  اسرائیل کو حوصلہ   دے ۔ وہ چاہتا تھا کہ اسرائیلی اپنے  قدموں کو دوبارہ دیکھیں اور اُن غلطیوں کو پلٹ دیں جو آدم اور حوا نے باغِ عدن میں کی تھیں۔ بنی  اسرائیل صرف اُس صورت میں دوبارہ جنت پانے کی امید رکھ سکتے تھےجب وہ اس کہانی سے سبق سیکھتے ۔ ہم یہ بھی دیکھیں گے کہ موسیٰ نے اسرائیل کو جو حوصلہ دیا ، وہ آج ہمارے لیے بھی خدا کا پیغام ہے۔ آدم اور حوا کے قدموں کے نشانات کو  دیکھ کر آج کے مسیحی بھی حقیقی جنت پا سکتے ہیں۔
پیدائش 2 اور 3 کا ہمارا مطالعہ تین حصوں پر مشتمل ہوگا: اول ، ہم اس اقتباس کی ادبی ساخت کا جائزہ لیں گے۔ دوم، ہم ان ابواب کے اصل معنی پر توجہ دیں گے تاکہ یہ سمجھ سکیں کہ موسیٰ نے انہیں بنی اسرائیل کے لیے اس خاص طریقے سے کیوں لکھا۔ اور سوم، ہم جدید دور میں اس کے اطلاق پر غور کریں گے اور یہ دیکھیں گے کہ عہد نامہِ جدید ہماری زندگیوں میں کلام کے  اس حصے کے صحیح استعمال کے لیے ہماری رہنمائی کیسے کرتا ہے۔ آئیے اس حصے  کی ادبی ساخت سے آغاز کرتے ہیں۔

ادبی ساخت

اگرچہ پیدائش 2 اور 3 ایک طویل حوالہ ہے اور اس میں بہت سے موضوعات کا ذکر ہے، لیکن درحقیقت یہ ایک ہی  کہانی  ہے۔ اس اقتباس کو صحیح طور پر سمجھنے کے لیے ہمیں ان دو ابواب کو ایک ادبی اکائی کے طور پر دیکھنا ہوگا۔ پیدائش 2-3 کی ادبی ساخت کے مطالعے میں ہمیں دو اہم باتوں پر توجہ دینی ہوگی: پہلے، ہم اس اقتباس کے بڑے حصوں کا ایک عمومی جائزہ لیں گے؛ اور دپھر ، ہم ان مختلف حصوں کے درمیان موجود خاص توازن یا مشابہت پر بات کریں گے تاکہ ہم اس پیغام کے لبِ لباب کو سمجھ سکیں جو موسیٰ بنی اسرائیل کو دینا چاہتا تھا۔ آئیے پہلے پیدائش 2-3 کی ادبی ساخت کے عمومی جائزے سے شروع کرتے ہیں۔

عمومی جائزہ
اس مختصر عنوان کے علاوہ جو 4:2 کے پہلے حصے میں نظر آتا ہے، یہ دو ابواب چار بڑے حصوں میں تقسیم ہوتے ہیں۔ یہ چار بڑے حصے بنیادی طور پر موضوعات اور کرداروں کی تبدیلی سے پہچانے جاتے ہیں۔ ہم ان چار مراحل سے گزر کر ان کے بنیادی مواد کا خلاصہ کریں گے۔
باغ میں
  ہماری کہانی کا پہلا ڈرامائی مرحلہ 4:2-17 میں سامنے آتا ہے۔ یہاں ہم پڑھتے ہیں کہ خدا نے آدم کو باغِ عدن میں رکھا۔ یہ آیات باغِ عدن کے ایک وسیع اور خوبصورت منظر سے شروع ہوتی ہیں۔ جیسا کہ یہ اقتباس ہمیں بتاتا ہے، یہ پورا باغ آدم کے رہنے اور کام کرنے کے لیے ایک شاندار مقام  تھا۔ پھر اس حصے کی توجہ آدم کی تخلیق اور باغ کے اندر کام کرنے کے لیے اس کی تقرری  پر مرکوز ہو جاتی ہے۔ آدم کو خدا کے فضل سے ایک بڑا اعزاز دیا گیا تھا۔ اسے خدا کی طرف سے باغ کی نگہبانی کرنی تھی۔
حالت میں بہتری  
    ہماری کہانی کا دوسرا مرحلہ 18:2-25 پر مشتمل ہے، جسے ہم انسانیت کی "حالت میں بہتری" کا نام دیں گے۔ اس حصے میں خدا نے آدم کی زندگی میں مزید عظیم برکات کا اضافہ کیا۔ اس حصے کا آغاز ایک نئے مسئلے کے تعارف سے ہوتا ہے جو 2:2 18 بیان کیا گیا ہے۔ وہاں خدا نے آدم کو دیکھا اور یہ الفاظ  کہے:
آدمؔ کا اکیلا رہنا اچھّا نہیں۔ مَیں اُس کے لِئے ایک مددگار اُس کی مانِند بناؤں گا۔ (پیدائش 18:2) 
پیدائش 18:2-25 کا باقی حصہ یہ بتاتا ہے کہ خدا نے اس مسئلے کو کیسے حل کیا۔ آدم نے جانوروں میں اپنے لیے ساتھی تلاش کیا، لیکن آخر کار خدا نے ایک عورت بنائی اور اسے آدم کے پاس لایا۔ اس طرح، خدا نے اس شاندار تخلیق کو مزید بہتر بنا دیا جو وہ پہلے ہی آدم اور حوا کے لیے بنا چکا تھا۔
حالت پر لعنت 
 ہماری کہانی کا تیسرا مرحلہ 1:3-21 ہے، جسے ہم انسانیت کی "حالت پر لعنت" کہیں گے۔ یہ مواد آیت 1:3 میں ایک نئے موضوع اور نئے کردار یعنی ورغلانے والے سانپ کے تعارف سے شروع ہوتا ہے۔ اس مقام سے آگے، 1:3-21 سانپ کے بہکاوے اور اس کے نتائج سے متعلق ہے۔ حوا ،سانپ کے بہکاوے کا شکار ہو جاتی ہے، جس کی وجہ سے وہ اور آدم ممنوعہ پھل کھا لیتے ہیں اور الٰہی لعنتوں کے نیچے آ جاتے ہیں۔
باغ سے  بے دخلی   
 اس اقتباس کی مجموعی ساخت کا چوتھا عنصر 22:3-24 ہے جسے ہم نے انسانیت کی "باغ سے بے دخلی "   کا نام  دیا ہے۔ یہ حصہ موضوع میں ایک اور بڑی تبدیلی سے پہچانا جاتا ہے۔ یہاں ہم خدا کو 'زندگی کے درخت' کے مسئلے کے بارے میں بات کرتے ہوئے پاتے ہیں۔ 22:3 میں ہم یہ الفاظ پڑھتے ہیں:
اب کہِیں اَیسا نہ ہو کہ وہ اپنا ہاتھ بڑھائے اور حیات کے درخت سے بھی کُچھ لے کر کھائے اور ہمیشہ جِیتا رہے۔ (پیدائش 22:3) 
آدم کے اس درخت سے پھل کھانے کے ممکنہ خطرے سے نمٹنے کے لیے، خدا نے آدم کو باغ سے نکال دیا اور عدن کے راستے کی حفاظت کے لیے کروبیوں اور ایک چمکتی ہوئی تلوار کو مقرر کر دیا۔ اس وقت کے بعد سے، انسان اب خدا کی براہِ راست مدد کے بغیر باغِ عدن تک رسائی حاصل نہیں کر سکتے تھے۔
توازن
اس اقتباس کے چار بڑےحصوں  کو ذہن میں رکھتے ہوئے، اب ہم پیدائش 2-3 کا زیادہ باریک بینی سے جائزہ لے سکتے ہیں تاکہ اس ڈرامائی توازن   کو دیکھ سکیں جو یہ اقتباس پیش کرتا ہے۔ ان حصوں میں مختلف عناصر کو آمنے سامنے رکھ کر، موسیٰ نے اپنی کہانی کے مرکزی نکات کو بے نقاب کیا ہے۔ اس کہانی کے توازن کو سمجھنے کے لیے، ہم پہلے آغاز اور اختتام کے درمیان موجود توازن کو دیکھیں گے، اور پھر کہانی کے دو درمیانی حصوں کے توازن پر غور کریں گے۔ آئیے پہلے اس اقتباس کے آغاز اور اختتام پر نظر ڈالتے ہیں۔
آغاز اور اختتام
جیسا کہ ہم دیکھیں گے، پیدائش 4:2-17 اور 22:3-24 کم از کم تین اہم طریقوں سے ایک دوسرے کے ساتھ گہرا تضاد رکھتے ہیں۔
پہلا تضاد مقام کا ہے۔ بیان کا آغاز 7:2 میں خدا کے آدم کو جنت کے باغ میں رکھنے سے ہوتا ہے۔ آدم ایک ایسی جگہ پر رہتا اور کام کرتا تھا جو الٰہی برکات سے مالا مال تھی؛ شاندار پودے اور سبزیاں، زندگی بخش پانی، قیمتی دھاتیں اور جواہرات اسے ہر طرف سے گھیرے ہوئے تھے۔ اس کے برعکس، کہانی کا اختتام 3:3 24 خدا کے آدم اور حوا کو باغ سے نکال دینے پر ہوتا ہے۔ جغرافیائی لحاظ سے یہ تضاد واضح کرتا ہے کہ روئے زمین پر انسانوں کے رہنے کے لیے سب سے پسندیدہ اور موزوں جگہ باغِ عدن ہی تھی۔
دوسرا فرق دونوں حصوں میں خاص درختوں پر دی جانے والی توجہ کا ہے۔ اگرچہ 4:2-17 میں دو درختوں کا ذکر ہے (زندگی کا درخت اور نیک و بد کی پہچان کا درخت)، لیکن 17 :2 تک پہنچتے پہنچتے ساری توجہ صرف ایک درخت یعنی ' نیک و بد کی پہچان کے درخت' پر مرکوز ہو جاتی ہے۔ اس درخت میں یہ  قدرت  تھی کہ وہ انسانوں کو نیکی اور بدی کا تجرباتی علم عطا کر سکے۔ یہ ان کی آنکھیں کھول سکتا تھا تاکہ وہ وہ چیزیں دیکھ سکیں جو انہوں نے پہلے کبھی نہیں دیکھی تھیں۔
اس کے برعکس، کہانی کے اختتام پر 22:3-24 میں، خدا کا سروکار  'نیک و بد کی پہچان کے درخت' سے نہیں رہا، بلکہ خاص طور پر 'زندگی کے درخت' سے  ہو گیا ۔ اس درخت میں انسانوں کو ابدی زندگی دینے کی طاقت تھی۔ لیکن خدا نے آدم کو وہاں سے نکال دیا اور اس درخت تک اس کی رسائی بند کر دی۔ یہ تضاد واضح کرتا ہے کہ انسان کو باغ اور وہاں موجود تمام برکات تک جو آزادانہ رسائی حاصل تھی، وہ اب کھو چکی ہے، جب تک کہ خدا دوبارہ اس کا حکم نہ دے دے۔
تیسرا فرق آغاز اور اختتام کے درمیان انسانی ذمہ داری    کا ہے۔ 15:2 میں پہلے مرحلے پر یہ بتایا گیا ہے کہ خدا نے آدم کو باغ میں ایک بابرکت کام سونپا تھا جس میں نہ کوئی دکھ تھا اور نہ ہی کوئی مشکل۔ تاہم، 23:3 میں خدا نے آدم اور حوا کو باغ سے نکال دیا اور انہیں باغ سے باہر کڑی مشقت کی سزا سنائی۔ یہ تضاد بھی کہانی پر ایک ضروری نکتہ نظر     فراہم کرتا ہے۔ انسان نے نہ صرف عدن کی پرسکون زندگی کا حسن کھو دیا، بلکہ جب تک وہ باغ سے دور رہا، اسے مشکل اور مشقت کا سامنا کرنے کی سزا بھی ملی۔
پیدائش 2-3 کے ابتدائی اور اختتامی حصوں کے درمیان یہ تینوں تضادات اس کہانی کے اہم ترین پہلوؤں کی طرف ہماری توجہ مبذول کرواتے ہیں۔ موسیٰ نے انسانی حالت میں آنے والی اس بڑی تبدیلی کے بارے میں لکھا جو قدیم زمانے میں پیش آئی تھی۔ خدا نے اصل میں یہ طے کیا تھا کہ انسان اس کے باغ میں بسیں، لیکن آدم اور حوا کے گناہ نے انہیں مشکل اور مصیبت میں جکڑ دیا، اور انہیں اس درخت سے الگ کر دیا جو ابدی زندگی دیتا ہے۔ اب، جیسا کہ ہم دیکھیں گے، تضادات کے اس مجموعے نے براہِ راست ان حالات کی طرف اشارہ کیا،  جن میں اسرائیلی اس وقت موجود تھے  اور جب موسیٰ موعودہ زمین کی طرف ان کی رہنمائی کر رہا تھا۔ اسرائیلی مصر کی ظالمانہ غلامی میں تڑپتے ہوئے عدن سے بہت دور ہو چکے تھے۔ انہیں ان برکات کو دوبارہ حاصل کرنے کی ضرورت تھی جو خدا نے عدن میں فراہم کی تھیں۔
درمیانی حصے
کہانی کے بیرونی حصوں کے متضاد توازن کو ذہن میں رکھتے ہوئے، اب ہم کہانی کے درمیانی حصوں (18:2-25 اور 1:3-21) کی طرف توجہ دیں گے۔ یہ دو اندرونی مراحل، آغاز اور اختتام کے درمیان کے خلا کو پُر کرتے ہیں اور کم از کم تین طریقوں سے اپنا ایک متضاد توازن بناتے ہیں۔
ایک تضاد خدا کے ساتھ انسان کے تعلق پر مرکوز ہے۔ دوسرے مرحلے میں ہم آدم اور خدا کے درمیان ایک خوشگوار اور ہم آہنگ تعلق دیکھتے ہیں۔ 18:2 میں خدا نے آدم کے لیے فکر مندی کا اظہار کیا اور حوا کی صورت میں آدم کو ایک بہترین ساتھی عطا کیا۔ یہاں خدا اور بنی نوع انسان کے درمیان قربت اور ہم آہنگی  کی تصویر نظر آتی ہے۔ لیکن، کہانی کے تیسرے حصے میں، خدا اور انسان کے درمیان یہ  ابتدائی ہم آہنگی ختم ہو جاتی  ہے۔ آدم اور حوا نے خدا کے حکم کی نافرمانی کی، اور 8:3 میں وہ خدا کے قریب آنے پر چھپ گئے، اور خدا نے آدم اور حوا کے خلاف غصے میں بات کی۔
دوسرا تضاد انسانی تعلقات میں پایا جاتا ہے۔ 18:2-25 کے دوسرے مرحلے میں، آدم اور حوا کامل خوشی اور سکون میں تھے۔ 23:2 میں آدم کی زبان سے بائبل کی پہلی محبت کی نظم نکلی، جب اس نے کہا کہ حوا " تو اب میری ہڈِّیوں میں سے ہڈّی اور میرے گوشت میں سے گوشت ہے،" اور وہ دونوں ننگے تھے لیکن انہیں کوئی شرم محسوس نہیں ہوتی تھی۔ تاہم، اس کے برعکس 16:3 میں خدا نے اس تعلق پر لعنت بھیجی اور اعلان کیا کہ مرد اور عورت کے درمیان کشمکش برقرار رہے گی۔ عورت اپنے شوہر کی مشتاق ہوگی اور وہ اس پر حکومت کرے گا۔ ان الفاظ نے ظاہر کیا کہ آدم اور حوا کے گناہ نے نہ صرف خدا کے ساتھ ان کے تعلق کو بگاڑا بلکہ ایک دوسرے کے ساتھ ان کے رشتے کو بھی متاثر کیا۔ اس وقت کے بعد سے، انسانی تعلقات مشکل اور کشمکش کا شکار ہو گئے۔
تیسرا تضاد بدی کے ساتھ انسان کے تعلق میں ظاہر ہوتا ہے۔ دوسرے مرحلے میں کہانی سے بدی غائب  تھی۔ آدم اور حوا مکمل طور پر معصوم تھے اور بدی کی طاقت سے الگ تھے۔ لیکن تیسرے حصے تک پہنچتے پہنچتے، انسانیت سانپ کے بہکاوے کا شکار ہو چکی تھی اور بدی کے ساتھ ایک طویل مدتی کشمکش میں پھنس گئی تھی۔ 15:3 میں خدا نے وعدہ کیا کہ حوا کی نسل ایک دن سانپ پر غالب آئے گی، لیکن آدم اور حوا کو فوری طور پر کوئی فتح نہیں دی گئی۔
کہانی کے دوسرے اور تیسرے حصے کے درمیان یہ تضادات ہمیں ان بہت سے خدشات کو سمجھنے میں مدد دیتے ہیں جو موسیٰ کے ذہن میں یہ کہانی لکھتے وقت تھے۔ موسیٰ نے آدم اور حوا کے بارے میں ان طریقوں سے لکھا جو اسرائیل کے تجربے سے میل کھاتے تھے۔ گناہ  بنی اسرائیل کی زندگیوں  میں تباہی مچا رہا تھا۔ اُس نے لوگوں کا رشتہ خدا اور ایک دوسرے کے ساتھ خراب کر دیا تھا۔  اور اس سے بڑھ کر، موسیٰ اور بنی  اسرائیل جو ہر مشکل دن   گزارتے تھے،وہ اُنہیں یاد دلاتا تھا کہ آدم اور حوا کی طرح انہیں بھی اس وقت کا انتظار کرنا ہوگا جب خدا آخر کار اپنے لوگوں کو بدی پر فتح عطا کرے گا۔
اس ادبی ساخت کو ذہن میں رکھتے ہوئے، اب ہم اس اقتباس کے اصل معنی کی گہرائی میں جا سکتے ہیں۔ موسیٰ نے خدا کے باغ سے انسان کے نکالے جانے کا یہ احوال کیوں لکھا؟ جب وہ  بنی اسرائیل کی قوم کو موعودہ زمین کی طرف لے جا رہا تھا، تو وہ انہیں کیا پیغام دینا چاہتا تھا؟

اب، یہ یقینی ہے کہ ایک بہت ہی بنیادی سطح پر، موسیٰ نے یہ کہانی ان اسرائیلیوں کو کچھ عمومی الٰہیاتی موضوعات سکھانے کے لیے لکھی جن کی وہ قیادت کر رہا تھا۔ اس نے انہیں دنیا میں گناہ کے آغاز، اس کی فطرت اور اس کے نتائج کے بارے میں بہت کچھ بتایا۔ اور یہ بہت اہم موضوعات تھے۔ تاہم، جیسا کہ ہم نے پچھلے سبق میں دیکھا، موسیٰ نے اپنی قدیم   تاریخ محض اسرائیل کو ایسے عمومی تاریخی اور الٰہیاتی مسائل کے بارے میں آگاہ کرنے کے لیے نہیں لکھی تھی۔ اس کے بجائے، بہت سے دوسرے قدیم مصنفین کی طرح، موسیٰ نے اپنی قدیم تاریخ اس لیے لکھی تاکہ اپنے لوگوں کو اُس وقت کے مذہبی اور سماجی پروگراموں کے بارے میں عملی ہدایات دے سکے، جو کہ اس معاملے میں بنیادی طور پر مصر کو چھوڑنا اور کنعان جانا تھا۔
موسیٰ نے قدیم باغِ عدن اور اسرائیل کی کنعان کی فتح کو کیسے جوڑا، اسے دیکھنے کے لیے ہم اس کی کہانی کے تین عناصر پر نظر ڈالیں گے: پہلا، باغِ عدن کے بارے میں موسیٰ کا تصور؛ دوسرا، آدم اور حوا سے وفاداری کے مطالبے پر اس کی توجہ؛ اور تیسرا، آدم اور حوا پر بھیجی گئی لعنتوں کی   عکاسی۔ آئیے پہلے باغِ عدن کے بارے میں موسیٰ کی تفصیل کو دیکھتے ہیں۔
باغ
موسیٰ نے باغ کی جو تفصیل بیان کی ہے وہ اتنی پیچیدہ ہے کہ عدن کے بارے میں ہمارے بہت سے   سوالات   کا جواب کبھی نہیں مل سکے گا۔ تاہم، ہمارے لیے موسیٰ  کے بیان  میں موجود مرکزی نکات کو سمجھنا ضرور  ممکن ہے۔ جیسا کہ ہم دیکھیں گے، موسیٰ نے باغِ عدن کو ان طریقوں سے بیان کیا جن سے عدن  کا باغ موعودہ زمین  کے جیسا دکھائی دیتا تھا۔ موسیٰ کے نکتہ نظر   سے، وہ زمین جس کی طرف وہ اپنے دور میں اسرائیل کی رہنمائی کر رہا تھا، درحقیقت اسی قدیم سرزمین کا مقام تھا جسے عدن کہا جاتا تھا۔
پیدائش 2-3 کے بہت سے پہلو یہ واضح کرتے ہیں کہ موسیٰ چاہتا تھا کہ  بنی اسرائیل کنعان کو عدن کی سرزمین سے جوڑیں، لیکن اس کے بیان کی دو خصوصیات خاص طور پر اہم ہیں: اول، عدن کی شناخت؛ اور دوم، عدن کا تقدس۔ آئیے پہلے عدن کی شناخت پر نظر ڈالتے ہیں۔
شناخت
پیدائش 10:2-14 میں ہم یہ الفاظ پڑھتے ہیں:
اور عدن سے ایک دریا باغ کے سیراب کرنے کو نِکلا اور وہاں سے چار ندِیوں میں تقسِیم ہُؤا۔  پہلی کا نام فیسونؔ ہے جو حویِلہ کی ساری زمِین کو جہاں سونا ہوتا ہے گھیرے ہُوئے ہے۔  اور اِس زمِین کا سونا چوکھا ہے اور وہاں موتی اور سنگِ سُلیمانی بھی ہیں۔  اور دُوسری ندی کا نام جیحوؔن ہے جو کُوؔش کی ساری زمِین کو گھیرے ہُوئے ہے۔  اور تِیسری ندی کا نام دِجلہؔ ہے جو اَسُورؔ کے مشرِق کو جاتی ہے اور چَوتھی ندی کا نام فراتؔ ہے۔ (پیدائش 10:2-14) 
موسیٰ نے لکھا کہ ایک واحد دریا عدن سے نکلتا تھا اور چار دھاروں میں تقسیم ہو جاتا تھا۔ یہ دھارے فیسون، جیحون، دجلہ اور فرات کے دریا تھے۔ عدن کا ایک مرکزی دریا ان چاروں دریاؤں کو پانی فراہم کرتا تھا۔ وہ ان کا مرکزی منبع تھا۔
اب، جب ہم یہاں موسیٰ کی لکھی  تفصیل کا جائزہ لیتے ہیں، تو ہمیں ہمیشہ یاد رکھنا چاہیے کہ دنیا کے آغاز سے لے کر اب تک ہمارے سیارے زمین  کی تاریخ میں بہت سی جغرافیائی تبدیلیاں رونما ہو چکی ہیں۔ یہاں تک کہ موسیٰ کے دور میں بھی کوئی ایسا واحد دریا موجود نہیں تھا جو ان چاروں شاخوں کو سیراب کرتا ہو۔ صحائف سکھاتے ہیں کہ پانی کا یہ مرکزی منبع صرف آخری زمانے میں ہی ظاہر ہوگا۔ تاہم، ان چار دریاؤں کا حوالہ، جنہیں یہ مرکزی منبع سیراب کرتا تھا، ہمیں اس بارے میں  اندازے کی بُنیاد پرایک   خاکہ فراہم کرتا ہے کہ موسیٰ کے خیال میں عدن کہاں واقع تھا۔
ہم 14:2 میں مذکور دجلہ اور فرات کی شناخت جدید دور کے دجلہ اور فرات کے دریاؤں کے خطے  کے طور پر  کر سکتے ہیں۔ جب    پیدائش  کی کتاب ان دریاؤں کا حوالہ دیتی ہے، زیادہ تر جدید  مفسرین کہنے لگتے ہیں کہ پیدائش کی کتاب ، بابل کی دیومالائی کہانیوں سے اتفاق کرتی ہے کہ عدن میسوپوٹیمیا (بین النہرین) کے علاقے میں تھا۔ بابلی زبان میں "ایڈن" (edin) کا مطلب "میدان" یا "کھلی ہموار زمین" ہے، جو کہ زیریں دجلہ و فرات کے خطے کے لیے موزوں اصطلاح ہے۔ تاہم، عبرانی میں "عدن" کا مطلب "میدان" نہیں ہے۔ اس کا مطلب "خوشگوار یا دلکش جگہ" ہے۔ چنانچہ، موسیٰ بابلی زبان کا  لفظ بالکل استعمال نہیں کر رہا تھا۔ اس نے ایک ایسا عبرانی لفظ استعمال کیا جو عدن کے لیے بابلی لفظ سے ملتا جلتا تھا، لیکن اس جگہ کے بارے میں اس کا تصور وہ نہیں تھا۔ درحقیقت، پیدائش کا بیان واضح طور پر کہتا ہے کہ عدن صرف میسوپوٹیمیا تک محدود نہیں تھا۔ جیسا کہ ہم نے پیدائش 10:2 میں دیکھا، دجلہ اور فرات ایک بڑے دریا سے نکلتے تھے جو عدن میں واقع تھا۔ ہم آیت 10 میں پڑھتے ہیں:
اور عدن سے ایک دریا باغ کے سیراب کرنے کو نِکلا اور وہاں سے چار ندِیوں میں تقسِیم ہُؤا۔  (پیدائش 10:2) 
یہ حوالہ بتاتا  ہے کہ عدن کے دریا نے دجلہ اور فرات کو پانی دیا، اس کا یہ مطلب نہیں کہ عدن صرف دجلہ و فرات کے خطے تک محدود تھا۔ موسیٰ نے دجلہ اور فرات کا ذکر عدن کی مشرقی سرحد کی عمومی سمت بتانے کے لیے کیا۔ مشرق کے بڑے دریا عدن کے مشرقی سرحدی علاقے کی نشاندہی کرتے تھے۔
اس نکتہ نظر   کی تصدیق پیدائش 2 میں مذکور دیگر دریاؤں کے مقامات سے ہوتی ہے۔ 11:2، 13 میں موسیٰ نے دریاؤں کے ایک اور جوڑے کا ذکر کیا۔ اس نے لکھا کہ عدن کے دریا نے فیسون کو پانی دیا جو حویلہ میں سے گزرتا ہے، اور اس نے جیحون کو بھی پانی دیا جو کوش کی پوری زمین میں سے گزرتا ہے۔ عہد نامہِ قدیم میں، حویلہ اور کوش کی سرزمینوں کا تعلق اکثر مصر کے خطے سے جوڑا جاتا ہے۔ ہم یقین سے نہیں کہہ سکتے کہ موسیٰ نے ان دریاؤں کا بڑے دریا نیل کے ساتھ کیا تعلق سمجھا تھا، لیکن یہ کہنا درست ہوگا کہ اس نے شمالی مصر کے خطے کو عدن کی مغربی سرحد کے طور پر ظاہر کیا۔
چنانچہ ہم دیکھ سکتے ہیں کہ موسیٰ  کی  نظر  میں عدن کوئی چھوٹی جگہ نہیں تھی۔ یہ ایک بڑا علاقہ تھا جو دجلہ و فرات سے لے کر مصر کی سرحد تک پھیلا ہوا تھا—تقریباً وہ تمام علاقہ جسے اب ہم 'زرخیز ہلال' (Fertile Crescent) کہتے ہیں۔ اس خوشگوار جگہ کے اندر ایک خاص باغ تھا، یعنی باغِ عدن، جو عدن کے اس وسیع علاقے کا مرکزی حصہ تھا۔
پہلی نظر میں، عدن کی شناخت 'زرخیز ہلال' کے طور پر کرنا شاید بہت اہم نہ لگے، لیکن حقیقت میں، یہ اس بات کو سمجھنے کے لیے بہت ضروری ہے کہ موسیٰ نے جب پیدائش کی کتاب لکھی تو اسرائیل کے لیے عدن کی کیا اہمیت تھی۔ پیدائش کی کتاب میں دیگر مقامات پر، موسیٰ نے پیدائش 2 کا حوالہ دے کر اسرائیل کو یہ سکھایا کہ عدن کی زمین یعنی زرخیز ہلال ہی وہ زمین تھی جس کا وعدہ خدا نے ابرہام سے کیا تھا، اور یہی وہ زمین تھی جہاں وہ انہیں لے جا رہا تھا۔ یہ نکتہِ نظر خاص طور پر تب واضح ہوا جب خدا نے پیدائش 18:15 میں ابرہام سے کلام کیا۔ سنیں کہ اس اقتباس میں خدا نے موعودہ زمین کی سرحدوں کو کس طرح بیان کیا ہے:
اُسی روز خُداوند نے ابرامؔ سے عہد کِیا اور فرمایا کہ یہ مُلک دریائے مِصرؔ سے لے کر اُس بڑے دریا یعنی دریائے فراتؔ تک۔۔۔میں نے تیری اَولاد کو دِیا ہے۔ (پیدائش 18:15) 
ہم یہاں ایک طرف دیکھتے ہیں کہ خدا نے ابرہام سے وعدہ کیا تھا کہ اس کی زمین دریائے دجلہ و فرات کے خطے تک پھیلی ہوئی ہوگی، اور یہ "مصر کے دریا" تک بھی پہنچے گی۔ بہت سے مفسرین  کا یہ کہنا  ہے کہ "مصر کا دریا" سے مراد خود دریائے نیل نہیں، بلکہ مصر کے سرحدی علاقے سینا میں بہنے والا ایک چھوٹا دریا ہو سکتا ہے۔ بہرصورت، یہ واضح ہے کہ یہ آیت عدن کی ان جغرافیائی سرحدوں کی طرف اشارہ کرتی ہے جو پیدائش 2 میں نظر آتی ہیں۔ پیدائش 2 کی طرف یہ اشارہ اس بات کو صاف کر دیتا ہے کہ موسیٰ کا یہ ماننا تھا کہ خدا نے ابرہام اور اس کی نسل سے اس زمین کا وعدہ کیا تھا جو کبھی عدن کی سرزمین کے نام سے جانی جاتی تھی۔ موسیٰ کے نکتہ نظر   سے، جیسے جیسے بنی  اسرائیل کنعان کی طرف بڑھ رہے تھے، وہ درحقیقت اس قدیم سرزمین، عدن کے مقام کی طرف بڑھ رہے تھے۔
بنی اسرائیل کے عدن جانے کی اہمیت کو اجاگر کرنے کے لیے، موسیٰ نے اس مقام کے مقدس ہونے پر زور دیا۔ اس نے عدن کے تقدس کی طرف اس لیے اشارہ کیا تاکہ اسرائیل کو یہ سکھا سکے کہ وہ موعودہ زمین ،جس کی طرف وہ ان کی رہنمائی کر رہا تھا، وہ جگہ تھی جہاں وہ خدا کی خاص حضوری  میں داخل ہونے کی برکت حاصل کر سکتے تھے۔
تقدس   
جس بنیادی طریقے سے موسیٰ نے عدن کے تقدس کو بیان کیا، وہی  اصطلاحات   اُس نے خیمہِ اجتماع   کو بیان کرنے کے لیے بھی استعمال کیں۔ اگرچہ خدا ہر جگہ موجود ہے اور عمومی معنوں میں ہر جگہ رہتا ہے، لیکن موسیٰ نے ایک خیمہِ اجتماع تعمیر کیا جہاں خدا اپنے لوگوں سے ملنے کے لیے ایک خاص طریقے سے آتا تھا، اور اس خیمہِ اجتماع میں خدا اپنی حضوری  ظاہر کرتا، اپنی شریعت دیتا، اپنے لوگوں کی عبادت قبول کرتا اور انہیں اپنے فضل سے نوازتا تھا۔ چنانچہ، جب موسیٰ نے باغِ عدن کو ان اصطلاحات میں پیش کیا جو اس نے خیمہِ اجتماع کی تفصیل کے لیے بھی استعمال کیں، تو اس نے یہ ظاہر کیا کہ عدن، اور اس طرح کنعان، زمین پر خدا کی خاص موجودگی کا مقام تھا۔ وہاں بنی  اسرائیل خدا کی عظیم برکات حاصل کر سکتے تھے ۔
عدن کے کم از کم سات پہلو اس بات کی نشاندہی کرتے ہیں کہ یہ خیمہِ اجتماع کی طرح خدا کی خاص حضوری  کا ایک مقدس مقام تھا  ۔ پہلے، 8:3 میں موسیٰ نے ایک خاص اصطلاح استعمال کی جب اس نے کہا کہ خدا "باغ میں پھرتا تھا"۔ جس عبرانی لفظ کا ترجمہ "پھرنا" کیا گیا ہے وہ "مِتھالیک" (mit halek) ہے۔ یہ اصطلاح اس لیے اہم ہے کیونکہ یہ ان خاص طریقوں میں سے ایک ہے جن سے موسیٰ نے احبار 12:26 اور دیگر مقامات پر خیمہِ اجتماع میں خدا کی موجودگی کو بیان کیا۔
دوسرے، 2:2 9 ہم زندگی کے درخت کے بارے میں پڑھتے ہیں جو باغِ عدن کی ایک مرکزی خصوصیت تھی۔ اس علامتی درخت میں یہ طاقت تھی کہ وہ اسے کھانے والوں کو ابدی زندگی دے سکے۔ اور اگرچہ بائبل یہ واضح طور پر نہیں کہتی، لیکن جدید آثارِ قدیمہ کی تحقیق نے یہ نوٹ کیا ہے کہ قدیم دنیا میں بہت سے مقامات پر مقدس جگہوں میں زندگی کے درخت کی مخصوص تصاویر موجود تھیں۔ یہ شواہد   اس طرف اشارہ کرتے ہیں کہ موسیٰ کے خیمہِ اجتماع کا 'مینورہ' (سات شاخوں والا چراغدان) غالباً زندگی کے درخت کی ایک علامتی عکاسی تھی۔ اس طرح، باغِ عدن کو زمین پر اصل مقدس مقام کے طور پر دکھایا گیا ہے۔
تیسرا طریقہ جس سے موسیٰ نے عدن کے تقدس کو بیان  کیا، وہ اس خطے میں سونے اور سلیمانی پتھر  کا بیان تھا ۔ 2:2 12 ہم سیکھتے ہیں کہ عدن کے خطے میں سونا اور سلیمانی پتھر کثرت سے پائے جاتے تھے۔ جیسا کہ ہم توقع کر سکتے ہیں، خروج 25-40 میں خیمہِ اجتماع کی تعمیر کے لئے  سونے اور سلیمانی پتھر کا ذکر   کیا گیا ہے۔
چوتھا تعلق باغِ عدن اور خیمہِ اجتماع کے درمیان کروبیوں یا فرشتوں کی موجودگی ہے۔ 24:3 کے مطابق، خدا نے زندگی کے درخت تک رسائی روکنے کے لیے باغِ عدن میں کروبیوں کو مقرر کیا۔ اسی طرح، خروج 18:25 اور 9:37 جیسے  حوالوں  میں خیمہِ اجتماع کی سجاوٹ میں ہر جگہ کروبی نظر آتے ہیں۔ یہ کروبی اسرائیل کو نہ صرف آسمان کے فرشتوں کی یاد دلاتے تھے، بلکہ ان فرشتوں کی بھی یاد دلاتے تھے جو عدن کے مقدس مقام کی حفاظت کر رہے تھے۔
پانچواں، ہم 3:24 میں پڑھتے ہیں کہ عدن کا داخلہ "مشرق کی طرف" تھا، یعنی مشرقی جانب۔ یہ حقیقت شاید غیر اہم لگے جب تک کہ ہمیں یہ احساس نہ ہو کہ خروج 13:27 اور دیگر کئی آیات  کے مطابق، خیمہِ اجتماع کا مرکزی دروازہ بھی مشرقی جانب ہی تھا۔ قدیم مشرقِ قریب کے بیشتر عبادت خانوں  کا معاملہ بھی یہی تھا۔ ایک بار پھر، عدن کو خدا کی مقدس رہائش گاہ کے طور پر دکھایا گیا ہے۔
چھٹا، موسیٰ نے عدن میں آدم کی خدمت  کے بارے میں وہ زبان استعمال کی جو اس نے دوسری جگہوں پر خیمہِ اجتماع میں لاویوں کی خدمت کے لیے استعمال کی تھی۔ 15:2 میں موسیٰ نے باغ میں آدم کی ذمہ داری کو اس طرح بیان کیا:
 اور خُداوند خُدا نے آدمؔ کو لے کر باغِ عدن میں رکھّا کہ اُس کی باغبانی اور نِگہبانی کرے۔ (پیدائش 15:2) 
یہ اصطلاحات گنتی 7:3-8 اور 26:8 میں بھی ایک ساتھ نظر آتی ہیں۔ وہاں موسیٰ نے خیمہِ اجتماع میں لاویوں کے کام کو انہی الفاظ کا استعمال کرتے ہوئے بیان کیا  ۔ آدم اور حوا نے باغِ عدن میں کاہنوں کے طور پر خدمت انجام دی۔
ساتواں، یہ بات اہم ہے کہ باغِ عدن کی تشکیل تخلیق کے چھ دنوں کے بعد ہوئی۔ جیسا کہ ہم نے پچھلے سبق میں دیکھا، تخلیق کے چھ دن پیدائش 1:2-3 میں خدا کے سبت منانے پر اپنے اختتام کو پہنچے۔ دلچسپ بات یہ ہے کہ خروج 16:24 اور اس کے بعد کے مطابق، موسیٰ نے پہاڑ پر خدا کے ساتھ چھ دن گزارے، اور خدا نے اسے ساتویں دن خیمہِ اجتماع بنانے کی ہدایات دیں۔
عدن کی یہ سات خصوصیات ظاہر کرتی ہیں کہ موسیٰ باغِ عدن کو خیمہِ اجتماع کی طرح ایک مقدس مقام سمجھتا تھا۔ یہ دنیا میں خدا کی خاص حضوری  کا مقام تھا۔ اور اس جگہ کے قریب ہونا خدا کی برکات کے قریب ہونا تھا۔
جیسا کہ ہم پہلے ہی دیکھ چکے ہیں، موسیٰ کا ماننا تھا کہ کنعان ہی عدن   ہے۔ نتیجے کے طور پر، عدن کے مقدس کردار پر توجہ مرکوز کرتے ہوئے، موسیٰ کنعان کے مقدس کردار کی طرف بھی توجہ مبذول کر رہا تھا۔ کنعان کے قریب ہونا ، دراصل اس جگہ کے قریب ہونا تھا جسے خدا نے آغاز سے اپنی مقدس رہائش گاہ کے طور پر مقرر کیا تھا۔ اس مستقبل کے مقدس مقام کے بارے میں موسیٰ کی تعلیم کو دیکھنے کے لیے بہترین حوالوں  میں سے ایک استثنا 10:12-11 ہے۔ وہاں اس نے یہ الفاظ لکھے:
لیکن جب تُم یَردنؔ پار جا کر اُس مُلک میں جِس کا مالِک خُداوند تُمہارا خُدا تُم کو بناتا ہے بس جاؤ اور وہ تُمہارے سب دُشمنوں کی طرف سے جو گِرداگِرد ہیں تُم کو راحت دے اور تُم امن سے رہنے لگو۔  تو وہاں جِس جگہ کو خُداوند تُمہارا خُدا اپنے نام کے مسکن کے لِئے چُن لے وہِیں تُم یہ سب کُچھ جِس کا مَیں تُم کو حُکم دیتا ہُوں لے جایا کرنا یعنی اپنی سوختنی قُربانِیاں اور اپنے ذبِیحے اور اپنی دَہ یکیاں اور اپنے ہاتھ کے اُٹھائے ہُوئے ہدئے اور اپنی خاص نذر کی چِیزیں جِن کی مَنّت تُم نے خُداوند کے لِئے مانی ہو۔  (استثنا 10:12-11) 
یہ اقتباس کنعان کی سرزمین کے بارے میں موسیٰ کے وژن کی ایک مرکزی خصوصیت کو ظاہر کرتا ہے۔ اس نے اس بات پر زور دیا کہ ایک دن کنعان خدا کی موجودگی کی مستقل رہائش گاہ—یعنی یہوواہ کی ہیکل کا مقام ہوگا۔
یہ سچ ہے کہ موسیٰ کے دور میں کنعان کی سرزمین اصل عدن   کا محض ایک سایہ تھی  ۔ یہاں تک کہ جب سلیمان نے یروشلم میں ہیکل تعمیر کی، تب بھی موعودہ زمین گناہ سے مکمل طور پر پاک نہیں ہوئی تھی اور نہ ہی اپنی اصل کاملیت پر بحال ہوئی تھی۔ پھر بھی، جیسے ہی موسیٰ نے عدن کے تقدس کے بارے میں لکھا، اس نے اسرائیلیوں کے سامنے اس وژن کو رکھا کہ ایک دن ان کی زمین کیسی ہو سکتی ہے۔ موعودہ زمین تک پہنچنا، عدن کے قرب و جوار میں، یعنی زمین پر خدا کی مقدس موجودگی کے مقام میں داخل ہونے کے برابر تھا۔ جس طرح خدا نے آغاز میں آدم اور حوا کو ہیکل جیسے شاندار باغ میں رکھا تھا، خدا اب  بنی اسرائیل کو کنعان لا رہا تھا، اور ایک بار جب وہ اس زمین میں بس جاتے، تو قوم خدا کی خاص موجودگی میں رہنے کی برکات کا تجربہ کرنا شروع کر دیتی۔
اب جبکہ ہم دیکھ چکے ہیں کہ کس طرح موسیٰ نے عدن میں آدم اور حوا کی برکات کو اس فضل کے نمونے  کے طور پر پیش کیا جو موعودہ زمین میں اسرائیل کا منتظر تھا، ہم پیدائش 2-3 میں ایک دوسرے موضوع کو دیکھنے کے  لئے تیار ہیں : خدا کی طرف سے آدم اور حوا کی وفاداری کا امتحان۔ یہ موضوع موسیٰ کی تحریر  میں ایک اہم کردار ادا کرتا ہے۔
وفاداری
عدن کے معاملے میں وفاداری کا موضوع موسیٰ کی کہانی کے لیے بہت اہم تھا۔ اگرچہ عدن زبردست برکتوں کا مقام تھا، لیکن یہ وہ جگہ بھی تھی جہاں اخلاقی ذمہ داری کا تقاضا کیا گیا تھا۔ موسیٰ نے اس حقیقت پر زور دیا کیونکہ وہ چاہتا تھا کہ اسرائیلی یہ یاد رکھیں کہ وہ موعودہ زمین جس کی طرف وہ جا رہے تھے، وہاں بھی اسرائیل سے خدا کے احکامات کے وفادار رہنے کا تقاضا کیا جائے گا۔
یہ سمجھنے کے لیے کہ موسیٰ نے اس موضوع پر کیوں زور دیا، ہمیں دو باتوں کا جائزہ لینے کی ضرورت ہے: باغِ عدن میں وفاداری کا تقاضا، اور کنعان میں وفاداری کا تقاضا ۔  آئیے پہلے اس وفاداری کو دیکھیں جس کی توقع خدا نے باغِ عدن میں آدم اور حوا سے کی تھی۔
عدن میں
باغ میں وفاداری کا یہ تصور پیدائش 2 کے آغاز میں ہی ظاہر ہو جاتا ہے اور ابواب 2 اور 3 میں بار بار سامنے آتا ہے۔ کئی لحاظ سے، یہ ان ابواب کا مرکزی موضوع ہے۔  دیکھیں کہ پیدائش 16:2-17 میں خدا نے آدم کو وفاداری کے لیے کس طرح چیلنج کیا:
خُداوند خُدا نے آدمؔ کو حُکم دِیا اور کہا کہ تُو باغ کے ہر درخت کا پَھل بے روک ٹوک کھا سکتا ہے۔  لیکن نیک و بَد کی پہچان کے درخت کا کبھی نہ کھانا کیونکہ جِس روز تُو نے اُس میں سے کھایا تُو مَرا۔ (پیدائش 16:2-17) 
اب، یہ مکمل طور پر واضح نہیں ہے کہ خدا نے اُنہیں  اس خاص درخت سے کیوں روکا تھا؛  حالانکہ  صحائف کے دیگر حصوں میں تو  نیکی اور بدی کو جاننے کی اہمیت بیان  کی گئی ہے۔ تاہم، اس غیر یقینی صورتحال کے باوجود، یہ واضح ہے کہ خدا آدم اور حوا کا امتحان لے رہا تھا تاکہ دیکھے کہ آیا وہ اس کے وفادار رہیں گے یا نہیں۔ اگر آدم اور حوا فرمانبردار رہتے، تو وہ خدا سے اس سے بھی بڑی برکتیں حاصل کرتے۔ لیکن اگر وہ باغی ثابت ہوتے، تو انہیں خدا کی عدالت اور سزا  کا سامنا کرنا پڑتا۔ عدن ایک مقدس جگہ تھی، اور وہاں رہنے والے لوگوں کو بھی مقدس ہونا ضروری تھا۔
کنعان میں
باغِ عدن میں وفاداری کے امتحان پر توجہ مرکوز کرتے ہوئے، موسیٰ نے ان اسرائیلیوں کے لیے وفاداری کے ایک متوازی تقاضے پر زور دیا، جن کی وہ موعودہ زمین کی طرف رہنمائی کر رہا تھا۔ جیسے جیسے موسیٰ اسرائیل کو موعودہ زمین کی طرف لے جا رہا تھا، وہ انہیں بار بار  خبردار کرتا رہا کہ خدا ان سے اپنے وفادار رہنے کا مطالبہ کرتا ہے۔ موسیٰ نے استثنا کے آٹھویں باب میں اس معاملے پر اپنی تعلیم کا مختصراً خلاصہ بیان  کیا۔ ہم استثنا 1:8 میں یہ الفاظ پڑھتے ہیں:
سب حُکموں پر جو آج کے دِن مَیں تُجھ کو دیتا ہُوں تُم اِحتیاط کر کے عمل کرنا تاکہ تُم جِیتے اور بڑھتے رہو اور جِس مُلک کی بابت خُداوند نے تُمہارے باپ دادا سے قَسم کھائی ہے تُم اُس میں جا کر اُس پر قبضہ کرو۔  (استثنا 1:8) 
اس اقتباس سے یہ واضح ہے کہ خدا نے  بنی اسرائیل سے   وفادار رہنے کا مطالبہ کیا تاکہ وہ کنعان کی سرزمین میں داخل ہو سکیں اور اس پر قبضہ کر سکیں۔ درحقیقت، قوم کے بیابان میں گھومنے کے پورے عرصے کے دوران، خدا نے اسرائیلیوں کا امتحان لیا تاکہ انہیں مقدس ہونا سکھائے۔ استثنا 2:8 میں ہم یہ الفاظ پڑھتے ہیں:
اور تُو اُس سارے طرِیق کو یاد رکھنا جِس پر اِن چالِیس برسوں میں خُداوند تیرے خُدا نے تُجھ کو اِس بیابان میں چلایا تاکہ وہ تُجھ کو عاجِز کر کے آزمائے اور تیرے دِل کی بات دریافت کرے کہ تُو اُس کے حُکموں کو مانے گا یا نہیں۔ (استثنا 2:8) 
اس کے علاوہ، موسیٰ نے یہ بھی واضح کر دیا کہ ایک بار جب اسرائیلی قوم اس مقدس سرزمین میں پہنچ جائے گی، تو انہیں خدا کا وفادار رہنا ہوگا ورنہ وہ اس اعزاز کو کھو دیں گے۔ سنیں کہ اس نے استثنا 10:8-20 میں اسے کس طرح بیان کیا:
 اور تُو کھائے گا اور سیر ہو گا اور اُس اچھّے مُلک کے لِئے جِسے خُداوند تیرا خُدا تُجھ کو دیتا ہے اُس کا شُکر بجا لائے گا۔سو خبردار رہنا کہ کہِیں اَیسا نہ ہو کہ تُو خُداوند اپنے خُدا کو بُھول کر اُس کے فرمانوں اور حُکموں اور آئِین کو جِن کو آج مَیں تُجھ کو سُناتا ہُوں ماننا چھوڑ دے۔ ۔۔اور اگر تُو کبھی خُداوند اپنے خُدا کو بُھولے اور اَور معبُودوں کا پَیرو بن کر اُن کی عِبادت اور پرستِش کرے تو مَیں آج کے دِن تُم کو آگاہ کِئے دیتا ہُوں کہ تُم ضرُور ہی نیست ہو جاؤ گے۔  جِن قَوموں کو خُداوند تُمہارے سامنے ہلاک کرنے کو ہے اُن ہی کی طرح تُم بھی خُداوند اپنے خُدا کی بات نہ ماننے کے سبب سے ہلاک ہو جاؤ گے۔(استثنا 10:8-20) 
موسیٰ جانتا تھا کہ اسرائیلی بھی آدم اور حوا کی طرح خدا کے احکامات کے خلاف سرکشی  کرنے کی طرف مائل تھے۔ اور   وجہ سے، موسیٰ نے باغ میں آدم اور حوا کے امتحان پر توجہ مرکوز کی تاکہ خبردار کرے کہ خدا ہر اس شخص سے وفاداری کا مطالبہ کرتا ہے جو کنعان میں رہنا چاہتا ہے۔ یقیناً، خدا نے بنی  اسرائیل سے کامل بننے    کا مطالبہ نہیں کیا تھا، اور صرف خدا کے فضل ہی سے   کوئی وفادار رہنے کے قابل ہو سکتا تھا۔ تاہم، اگربنی اسرائیل نے کھلم کھُلا    خدا کے قوانین کی خلاف ورزی کی اور اس سے منہ موڑ لیا، جیسا کہ آدم اور حوا نے باغ میں کیا تھا، تو وہ موعودہ زمین کی برکات سے لطف اندوز نہیں ہو سکیں گے۔ جیسے جیسے موسیٰ نے بنی  اسرائیل کو وعدہ کی سرزمین کی طرف بڑھنے کی ترغیب دی، وہ اس بات کے لیے فکر مند تھا کہ وہ اس سرزمین میں زندگی کے اس پہلو کو ضرور  یاد رکھیں۔
استثنا 8 کی تعلیم کو ذہن میں رکھتے ہوئے، ہم آدم اور حوا سے مطلوب وفاداری پر موسیٰ کی توجہ کی اصل وجہ سمجھ  سکتے ہیں۔ اس نے اس بات پر زور دیا تاکہ اسرائیلیوں کو اس بات کی ترغیب دے سکے کہ وہ خدا کے احکامات کے وفادار رہ کر اس عمل کو الٹ دیں جو آدم اور حوا نے کیا تھا۔ آدم اور حوا کا باغ میں امتحان لیا گیا اور گناہ کرنے کی وجہ سے انہیں باہر نکال دیا گیا۔ موسیٰ کے دورتک  بھی ، بنی  اسرائیل   باغِ عدن (کنعان) سے باہر تھے، لیکن خدا ان کا امتحان لے رہا تھا تاکہ قوم کو دوبارہ عدن میں داخل ہونے اور وہاں خدا کی برکت میں رہنے کے لیے تیار کر سکے۔
چنانچہ، ہم دیکھتے ہیں کہ موسیٰ نے باغِ عدن میں وفاداری کے امتحان کے بارے میں لکھ کر نہ صرف اسرائیل کو یہ سمجھایا کہ آدم اور حوا کے قدیم زمانے  میں کیا ہوا تھا، بلکہ اس نے یہ بھی واضح کیا کہ اس کے اپنے دور میں کیا ہو رہا تھا۔ خدا اسرائیل کو باغِ عدن (کنعان) میں زندگی کی شاندار برکت پیش کر رہا تھا۔ پھر بھی، آدم اور حوا کی طرح، وہ ان برکات سے تب تک لطف اندوز نہیں ہو سکتے تھے جب تک کہ وہ خدا کے وفادار نہ رہتے۔ موسیٰ اسرائیل کو ایک مقدس قوم کے طور پر ایمان کے ساتھ جینے کی دعوت دے رہا تھا، جو مکمل طور پر خدا کے احکامات کے لیے وقف ہو۔ تبھی وہ اُس  زمین میں داخل ہونے اور وہاں امن سے رہنے کی امید کر سکتے تھے۔
اب تک ہم نے دیکھا   کہ موسیٰ نے عدن کی سرزمین اور کنعان کی سرزمین کو زمین پر خدا کی برکت کے مقام کے طور پر کس طرح پیش کیا، اور ہم نے یہ بھی دیکھا کہ اس نے یہ خیال کیسے سمجھا یا  کہ دونوں سرزمینیں وہاں رہنے والوں سے وفادارانہ خدمت   کا تقاضا کرتی ہیں۔ اب ہم  بنی اسرائیل کے لیے پیدائش 2 اور 3 کے اصل معنی کے تیسرے پہلو پر توجہ مرکوز کرنے جا رہے ہیں: آدم اور حوا کی بے وفائی کے نتائج۔
نتائج
باغِ عدن میں بے وفائی کے نتائج کو سمجھنے کے لیے ہم آدم اور حوا کے گناہ کے تین  نتائج  پر غور کریں گے: موت، دکھ اور اخراج۔
موت
سب سے پہلے، موسیٰ نے وضاحت کی کہ خدا نے آدم اور حوا کو گناہ کے نتیجے میں موت  کے بارے میں خبردار کیا تھا۔ یہ تصور سب سے پہلے پیدائش 17:2 میں خدا  کی طرف سےآدم کو دی گئی   وارننگ میں ظاہر ہوتا ہے۔ وہاں خدا نے فرمایا:
  نیک و بَد کی پہچان کے درخت کا کبھی نہ کھانا کیونکہ جِس روز تُو نے اُس میں سے کھایا تُو مَرا۔ (پیدائش 17:2) 
یہ الفاظ "تُو مرا" (یا تُو یقیناً مر جائے گا) ایک ایسی عبارت ہے جو آنے والی موت کے یقینی ہونےکو ثابت کرتی ہے۔ یہاں گرامر کی یہ ساخت موسیٰ کی شریعت میں سزائے موت کی خبرداری سے بہت مشابہت رکھتی ہے۔ جب موسوی شریعت سنگین جرائم کے مرتکب افراد کے لیے سزائے موت کی خبرداری  دیتی تھی، تو موسیٰ اعلان کرتا تھا، "وہ یقیناً مارا جائے گا" یا "وہ ضرور مریں گے"۔ ان اقتباسات کا قانونی سیاق و سباق   یہ واضح    کرتا ہے کہ یہ جملے موت کی سزا سنانے کا ایک باقاعدہ طریقہ تھے۔ خدا یہ نہیں کہہ رہا تھا کہ آدم اور حوا فوراً مر جائیں گے، بلکہ یہ کہ گناہ کے بعد موت کا آنا یقینی ہوگا۔
اس روشنی میں ہم پیدائش 17:2 میں آدم کو دی گئی خدا کی خبرداری  کو اس طرح سمجھ سکتے ہیں کہ آدم موت کی سزا کے دائرے میں آ گیا تھا۔ اسے مرنے کی سزا سنا دی گئی تھی۔ موسیٰ نے یقیناً آدم کے گناہ کے اس نتیجے کے بارے میں اس لیے لکھا تاکہ وہ یہ بتا سکے کہ دنیا میں موت کیسے آئی، لیکن اس کا مقصد ان اسرائیلیوں   سے بھی براہِ راست جڑا ہوا  تھا جن کے لیے وہ لکھ رہا تھا۔ وہ موت سے بخوبی واقف تھے۔ موسیٰ کے قارئین نے مصر سے نکلنے والی پہلی نسل کے بیشتر لوگوں کو بیابان میں مرتے دیکھا تھا، کیونکہ انہوں نے خدا کے خلاف بغاوت کی تھی۔ جیسا کہ موسیٰ نے گنتی 65:26 میں لکھا:
کیونکہ خُداوند نے اُن کے حق میں کہہ دِیا تھا کہ وہ یقیناً بیابان میں مَر جائیں گے۔ چُنانچہ اُن میں سے سِوا یفُنّہ کے بیٹے کالِب اور نُون کے بیٹے یشُوع کے ایک بھی باقی نہیں بچا تھا۔ (گنتی 65:26) 
ایک بار پھر، ہم وہی الفاظ "وہ یقیناً مرجائیں  گے" دیکھتے ہیں جو موسیٰ کی شریعت اور باغ میں آدم اور حوا کے واقعے کی طرف اشارہ کرتے ہیں۔
اس لحاظ سے، اسرائیلی، آدم اور حوا کی کہانی سن کر بیابان میں موت کے اپنے تجربے کو آدم اور حوا کی طرف سے خدا کے حکم کی خلاف ورزی کے ساتھ جوڑ سکتے تھے۔ باغ میں خدا کے حکم سے بے وفائی کا نتیجہ انسانیت کے پہلے ماں باپ  کے لیے موت کی سزا تھا۔ اور وہی سزا ان اسرائیلیوں  کے لئے بھی برقرار تھی جو موسیٰ کے دور میں خدا کے احکامات کے خلاف سر کشی کر رہے تھے۔
دکھ
جب ہم پیدائش کا بیان پڑھتے ہیں، تو یہ واضح ہوتا ہے کہ آدم اور حوا پر موت فوراً نہیں آئی تھی۔ خدا نے پہلے آدم اور حوا کو ایک ایسی زندگی تک محدود کر دیا جو دکھوں اور تکلیفوں سے بھری  تھی۔ ایک طرف، ہم پیدائش 16:3 میں یہ الفاظ پڑھتے ہیں:
اُس نے عَورت سے کہا کہ مَیں تیرے دردِ حمل کو بُہت بڑھاؤں گا۔ تُو درد کے ساتھ بچّے جنے گی (پیدائش 16:3) 
دوسری طرف، خدا نے آدم کو بھی تکلیف دہ زندگی میں مبتلا کر دیا۔ ہم پیدائش 17:3 میں آدم کے لیے یہ الفاظ پڑھتے ہیں:
زمِین تیرے سبب سے لَعنتی ہُوئی۔ مشقّت کے ساتھ تُو اپنی عُمر بھر اُس کی پَیداوار کھائے گا۔ (پیدائش 17:3) 
باغ میں گناہ کے نتائج کے بارے میں موسیٰ جو کچھ کہہ سکتا تھا، ان میں سے انسانی دکھ پر یہ دوہری توجہ  بنی اسرائیل کے لیے اس بیان کو لکھنے کے اس کے مقصد کے ساتھ بالکل میل کھاتی تھی۔ انہوں نے کنعان کی سرزمین سے باہر رہتے ہوئے یہاں مذکور دکھوں کا تجربہ کیا تھا۔ لیکن سنیں کہ موسیٰ نے موعودہ زمین میں کیسی زندگی  کی تصویر کشی   کی۔ استثنا 10:11-12 میں ہم یہ الفاظ پڑھتے ہیں:
 کیونکہ جِس مُلک پر تُو قبضہ کرنے کو جا رہا ہے وہ مُلک مِصرؔ کی مانِند نہیں ہے جہاں سے تُم نِکل آئے ہو۔ وہاں تو تُو بِیج بو کر اُسے سبزی کے باغ کی طرح پاؤں سے نالِیاں بنا کر سِینچتا تھا۔  لیکن جِس مُلک پر قبضہ کرنے کے لِئے تُم پار جانے کو ہو وہ پہاڑوں اور وادِیوں کا مُلک ہے اور بارِش کے پانی سے سیراب ہُؤا کرتا ہے۔  اُس مُلک پر خُداوند تیرے خُدا کی توجُّہ رہتی ہے اور سال کے شرُوع سے سال کے آخِر تک خُداوند تیرے خُدا کی آنکھیں اُس پر لگی رہتی ہیں۔ (استثنا 10:11-12) 
مختصراً یہ کہ موسیٰ اسرائیل کو ایک ایسی جگہ لے جا رہا تھا جہاں کنعان سے باہر ان کے جھیلے ہوئے دکھوں کا مداوا ہونا تھا۔ اس کے نتیجے میں، جب موسیٰ نے آدم اور حوا پر آنے والے دکھوں کے بارے میں لکھا، تو اس نے اپنے اسرائیلی قارئین کو اس بے وفائی سے بچنے کی نصیحت دی جس کا نتیجہ دکھ ہوتا ہے۔ اُس نے  خداوند کا وفادار رہنے کی تاکید کی، تاکہ وہ کنعان واپس جا سکیں اور خدا کی برکتوں میں زندگی کی خوشی کا تجربہ کر سکیں۔
بے دخلی 
آدم اور حوا کی بے وفائی کا تیسرا  نتیجہ  22:3 میں ظاہر ہوتا ہے۔ پیدائش 22:3 کے الفاظ پر غور کریں:
 اور خُداوند خُدا نے کہا دیکھو اِنسان نیک و بَد کی پہچان میں ہم میں سے ایک کی مانِند ہو گیا۔ اب کہِیں اَیسا نہ ہو کہ وہ اپنا ہاتھ بڑھائے اور حیات کے درخت سے بھی کُچھ لے کر کھائے اور ہمیشہ جِیتا رہے۔ (پیدائش 22:3) 
یہ اقتباس واضح کرتا ہے کہ زندگی کا درخت انسانیت کو "ہمیشہ زندہ" رکھنے کی  قدرت  رکھتا تھا۔ یہ دکھ اور موت کے مسئلے کا حتمی حل  تھا۔ پھر بھی، خدا نہیں چاہتا تھا کہ آدم اور حوا اس وقت اس میں سے کھائیں۔ انہیں باغ اور اس کے زندگی کے درخت سے  دُور کر دیا  گیا۔
ہمارے لیے یہ یاد رکھنا اہم ہے کہ زندگی کے درخت تک رسائی انسانیت کے لیے ہمیشہ کے لیے ممنوع نہیں کی گئی تھی۔   صحائف یہ واضح کرتے ہیں کہ جو خدا کے وفادار ہیں وہ آخر کار اس درخت سے کھا سکیں گے۔ سنیں کہ یوحنا رسول نے مکاشفہ 7:2 میں زندگی کے درخت کے بارے میں کیا کہا:
جو غالِب آئے مَیں اُسے اُس زِندگی کے درخت میں سے جو خُدا کے فِردوس میں ہے پَھل کھانے کو دُوں گا۔ (مکاشفہ 7:2) 
یہاں یوحنا نے آخری وقت  کی بات کی جب مسیح زمین پر واپس آئے گا۔ تاہم موسیٰ   کے الفاظ بتاتے ہیں کہ اُس نے بنی  اسرائیل کے لیے اس درخت کے بارے میں کیوں لکھا۔ جب آدم اور حوا نے گناہ کیا تھا، تو خدا نے زندگی کے درخت کا راستہ بند کر دیا تھا، لیکن موسیٰ کے دور میں، جب  بنی اسرائیل   کنعان کی سرزمین کی طرف لوٹ رہے تھے تو  خدا ان کے لیے زندگی کی برکت کا کم از کم ایک نمونہ حاصل کرنے کا راستہ کھول رہا تھا ۔ سنیں کہ موسیٰ نے استثنا 19:30-20 میں اسے کیسے بیان کیا:
مَیں آج کے دِن آسمان اور زمِین کو تُمہارے برخِلاف گواہ بناتا ہُوں کہ مَیں نے زِندگی اور مَوت کو اور برکت اور لَعنت کو تیرے آگے رکھّا ہے پس تُو زِندگی کو اِختیار کر کہ تُو بھی جِیتا رہے اور تیری اَولاد بھی۔   تاکہ تُو خُداوند اپنے خُدا سے مُحبّت رکھّے اور اُس کی بات سُنے اور اُسی سے لِپٹا رہے کیونکہ وُہی تیری زِندگی اور تیری عُمر کی درازی ہے تاکہ تُو اُس مُلک میں بسا رہے جِس کو تیرے باپ دادا ابرہامؔ اور اِضحاقؔ اور یعقُوب کو دینے کی قَسم خُداوند نے اُن سے کھائی تھی۔ (استثنا 19:30-20) 
اگر اسرائیلی خدا کے وفادار رہتے تو انہیں کنعان کی سرزمین میں طویل زندگی اور خوشی حاصل کرنے کا موقع ملتا۔
جس طرح آدم اور حوا نے زندگی کے درخت تک رسائی کھو دی تھی، موسیٰ کے دور میں، خدا اسرائیل کو وہاں پائی جانے والی زندگی کی برکت کی  ایک جزوی جھلک  پیش کر رہا تھا۔   یہ تجربہ اس ابدی زندگی  کے برابر نہیں تھا  جسے ہم مسیح کی واپسی پر حاصل  گے۔ پھر بھی، یہ مسیح میں آنے والی چیزوں کا ایک جزوی پیش خیمہ ہوتا۔ موسیٰ نے اسرائیل کو موعودہ زمین میں طویل زندگی کی برکت سے لطف اندوز ہونے کا موقع پیش کیا۔
چنانچہ، ہم نے دیکھا ہے کہ باغِ عدن میں آدم اور حوا کی بغاوت کی کہانی محض دنیا میں گناہ کے آغاز کے ایک ریکارڈ سے کہیں بڑھ کر تھی۔ عدن اور کنعان کے درمیان تعلق جوڑ کر، موسیٰ نے اپنے اسرائیلی قارئین کو ان کی اپنی زندگیوں کے بارے میں بھی سکھایا۔ انہوں نے سیکھا کہ موعودہ زمین ان کے لیے کتنی شاندار ہو سکتی ہے۔
اب جبکہ ہم نے پیدائش 2-3 کی ادبی ساخت اور اصل معنی دیکھ لیے ہیں، ہم تیسرے سوال کی طرف بڑھیں گے۔ عہد نامہِ جدید ہمیں آج ان حوالوں  کا اطلاق کرنا کیسے سکھاتا ہے؟
جدید دور میں اطلاق
اب یہ ہم پر  واضح  ہو چُکا ہے کہ موسیٰ نے یہ بیان  اپنے اسرائیلی قارئین کی حوصلہ افزائی کے لیے لکھا تھا تاکہ وہ آدم اور حوا کی غلطیوں سے بچیں اور کنعان میں داخل ہو کر دوبارہ فردوس کی طرف قدم بڑھائیں۔ لیکن اسرائیل کو دی گئی ان ہدایات کا آج ہم سے کیا تعلق ہے؟ سادہ الفاظ میں  موسیٰ نے باغ میں گناہ کی کہانی کو استعمال کیا تاکہ اسرائیل اپنے قدموں کے نشانات تلاش کرے اور آدم  کی غلطی  کو الٹ دے تاکہ وہ دوبارہ فردوس میں رہنے کی نجات پا سکیں۔ عہد نامہِ جدید کے مصنفین نے بھی یہی سکھایا کہ مسیح میں نجات دراصل فردوس کی طرف واپسی ہے۔
ہم مسیح کی بادشاہی کے تین مراحل پر توجہ مرکوز کرتے ہوئے مسیح کے تعلق سے پیدائش 2-3 کے استعمال کا جائزہ لیں گے۔ ہم اس بات سے آغاز کریں گے کہ مسیح کی پہلی آمد یعنی بادشاہی کے آغاز پر اس اقتباس کا اطلاق کیسے ہوتا ہے، اور پھر ہم دیکھیں گے کہ یہ آج بادشاہی کے تسلسل میں ہماری زندگیوں کے بارے میں ہمیں کیا سکھاتا ہے۔ اور آخر میں، ہم دیکھیں گے کہ عہد نامہِ جدید مسیح کی دوسری آمد یعنی بادشاہی  کی تکمیل  کے بارے میں تعلیم دیتے ہوئے اس اقتباس سے کیسے استفادہ کرتا ہے۔ آئیے پہلے بادشاہی کے آغاز پر نظر ڈالتے ہیں۔
آغاز
عہد نامہِ جدید جس طرح مسیح کی لائی ہوئی نجات کی بات کرتا ہے، اس کا ایک پہلو اس کی زمینی خدمت   ہے۔ بادشاہی کے آغاز میں مسیح نے ان  اقدامات کو  الٹا دیا جو آدم اور حوا نے باغِ عدن میں اٹھائے تھے۔ اپنی زمینی خدمت  میں، مسیح نے خدا کے ان احکامات کو پورا کیا  جن میں  آدم اور حوا ناکام ہوئے تھے۔ ہم عہد نامہِ جدید کی اس تعلیم کی تحقیق کے لیے پہلے پولس کے خطوط اور پھر متی کی انجیل کا جائزہ لیں گے۔ آئیے پولُس کے نکتہ نظر   سے شروع کرتے ہیں۔
پولس
 پولس نے رومیوں 14:5 میں اپنے نکتہ نظر کا خلاصہ نہایت جامع انداز میں کیا۔ وہاں اس نے لکھا:
آدمؔ سے لے کر مُوسیٰ تک مَوت نے اُن پر بھی بادشاہی کی جنہوں نےاُس آدمؔ کی نافرمانی کی طرح جو آنے والے کا مثِیل تھا گُناہ نہ کِیا تھا۔  (رومیوں 14:5) 
غور کریں کہ پولس نے کہا کہ آدم "آنے والے کا ایک مثیل یا  نمونہ" تھا۔ رومیوں 5 کا باقی حصہ یہ واضح کرتا ہے کہ وہ "آنے والا" مسیح تھا۔ سنیں کہ پولس نے رومیوں 18:5-19 میں اس معاملے کا خلاصہ کیسے کیا:
غرض جَیسا ایک گناہ کے سبب سے وہ فَیصلہ ہُؤا جِس کا نتِیجہ سب آدمِیوں کی سزا کا حُکم تھا وَیسا ہی راست بازی کے ایک کام کے وسِیلہ سے سب آدمِیوں کو وہ نِعمت مِلی جِس سے راست باز ٹھہر کر زِندگی پائیں۔  کیونکہ جِس طرح ایک ہی شخص کی نافرمانی سے بُہت سے لوگ گُنہگار ٹھہرے اُسی طرح ایک کی فرمانبرداری سے بُہت سے لوگ راست باز ٹھہریں گے۔ (رومیوں 18:5-19) 
دیکھیں پولس نے اسے یہاں کیسے بیان کیا۔ آدم کی ایک خطا کے نتیجے میں تمام انسانوں کو  سزا ملی ، لیکن مسیح کے ایک راستبازی کے کام کے نتیجے میں تمام انسانوں کو  وہ راستبازی ملی  جو زندگی لاتی ہے۔ ایسا کیوں ہوا؟ کیونکہ ایک آدمی، آدم، کی نافرمانی نے ہمیں گناہگار بنایا۔ لیکن ایک اور  آدمی، مسیح، کی فرمانبرداری نے ہمیں راستباز بنایا۔
یہ تعلیم اکثر مسیحیوں کے لیے جانی پہچانی ہے۔ جیسا کہ موسیٰ نے پیدائش 2-3 میں سکھایا، آدم صرف ایک آدمی تھا، لیکن اس کے اعمال کے نتائج ان تمام لوگوں کے لیے تھے جو اس کے ساتھ وابستہ ہیں۔ آدم کے گناہ نے پوری انسانی نسل پر موت طاری کر دی کیونکہ وہ خدا کے سامنے ہمارےعہد کا نمائندہ تھا۔ آدم کے گناہ کے نتیجے میں، ہم سب خدا کی برکت کے فردوس سے باہر اور موت کی لعنت کے سائے میں پیدا ہوتے ہیں۔ لیکن اس کے ساتھ ہی، عہد نامہِ جدید سکھاتا ہے کہ مسیح ہر اس شخص کا   عہد کا نمائندہ ہے جو اس پر ایمان رکھتا ہے۔ تاہم، آدم کی نافرمانی کے برعکس، خدا کے لیے مسیح کی فرمانبرداری ان تمام لوگوں کے لیے راستبازی اور زندگی لاتی ہے جو اس میں شامل ہوتے  ہیں۔
اس تعلیم سے ہم آدم کے گناہ کی کہانی کو اپنی زندگیوں پر لاگو کرنے کے بارے میں ایک بہت اہم بات سیکھتے ہیں۔ کھوئی ہوئی جنت کو دوبارہ پانے کا واحد طریقہ مسیح کی راستباز فرمانبرداری ہے۔ ہم   اپنے ذاتی استحقاق یا اعمال  کی بنیاد پر نجات کے فردوس میں داخل نہیں ہو سکتے۔ ہمیں فردوس میں داخل ہونے کے لیے اپنے سے پہلے ایک بالکل کامل نمائندے کی ضرورت ہے، اور مسیح وہ نمائندہ ہے۔ ہم   ابدی زندگی کی نجات صرف اس لیے پاتے ہیں کیونکہ مسیح باپ کا مکمل فرمانبردار تھا۔ اپنی زمینی خدمت   میں، یسوع نے فردوس میں داخل ہونے کا حق حاصل کیا، اور صرف وہی لوگ اس کے ساتھ داخل ہو سکتے ہیں جو اس پر ایمان لاتے ہیں ۔
آدم اور مسیح کے درمیان پولس کے اس تعلق کو عہد نامہِ جدید کے دیگر مصنفین نے بھی تسلیم کیا ہے۔ آئیے غور کریں کہ یہ موضوع متی کی انجیل میں کیسے ظاہر ہوتا ہے۔
متی 
متی نے خاص طور پر متی کی انجیل  1:4-11 میں مسیح کی آزمائش کے بیان کے ذریعے اس بات کی طرف توجہ دلائی کہ کس طرح مسیح نے آدم کے گناہ کے نقشِ قدم   کو  الٹادیا (اس  کا متوازی حوالہ  لوقا 1:4-13 میں ملتا ہے)۔
  مسیح کی آزمائش کی کہانی کئی   طریقوں سے باغ ِ عدن میں آدم اور حوا کے تجربے اور اس چیلنج دونوں کے متوازی ہے جو موسیٰ نے آدم اور حوا کے بارے میں لکھ کر اسرائیلیوں کے سامنے پیش کیا تھا۔ پہلا، مسیح کی آزمائش کا مقام اسے ان اسرائیلیوں سے جوڑتا ہے جو موسیٰ کے پیچھے چل رہے تھے۔ متی 1:4 کے مطابق، یسوع کو روح القدس بیابان میں لے گیا، بالکل اسی طرح جیسے خدا نےبنی  اسرائیل کی بیابان میں رہنمائی کی تھی۔ یہ بیابان ہی تھا جہاں خدا نے  بنی اسرائیل کا امتحان لیا تاکہ دیکھے کہ وہ فرمانبردار رہیں گے  یا نہیں۔ اور مسیح کا امتحان بھی بیابان میں ہی لیا گیا۔
دوسرا، یسوع نے بیابان میں جو وقت گزارا وہ اسرائیل کے تجربے کے متوازی تھا۔ جس طرح بنی  اسرائیل چالیس سال تک بیابان میں رہے، متی 2:4 کے مطابق، مسیح چالیس دن تک بیابان میں رہا۔
تیسرا، بھوک مسیح کی آزمائش کی ایک اہم خصوصیت تھی۔ متی 4:4 3 شیطان نے مسیح کو ورغلایا کہ وہ پتھروں کو روٹی بنا دے۔ مسیح کی آزمائش کا یہ پہلو بیابان میں پانی اور خوراک کے حوالے سے اسرائیل کی آزمائش کے متوازی تھا۔
چوتھا، یسوع نے خود صحائف کے حوالے  استعمال  کر کے  اپنے تجربے کو بیابان میں اسرائیل کی آزمائش کے ساتھ جوڑا۔ متی 4:4 میں یسوع نے استثنا 3:8 کا حوالہ دیا۔ متی 7:4 میں اس نے استثنا 16 :6 کا حوالہ دیا، اور متی 10 :4 میں اس نے استثنا 13 :6 کی طرف اشارہ کیا۔ عہد نامہِ قدیم کے یہ اقتباسات استثنا کے ان حصوں سے لیے گئے ہیں جہاں موسیٰ نے بیابان میں اسرائیل کے امتحان کا ذکر کیا ہے۔ ان اقتباسات کا حوالہ دے کر، یسوع نے اپنی آزمائش کے تجربے کو براہِ راست بنی اسرائیل کی قوم کے امتحان کے ساتھ جوڑ دیا۔
چنانچہ، ہم دیکھتے ہیں کہ یسوع کی آزمائش کا متی کا بیان اس پیغام سے جڑتا ہے جو موسیٰ نے اصل میں پیدائش 2-3 کے ذریعے اسرائیل کو دیا تھا۔ اپنی عملی فرمانبرداری کے ذریعے، یسوع وہاں کامیاب ہوا جہاں آدم اور  بنی اسرائیل دونوں ناکام ہوئے تھے۔ مسیح خدا کے احکامات کا فرمانبردار  رہا۔ یہی وجہ ہے کہ یسوع نے لوقا 43:23 میں وہ مشہور الفاظ کہے جو وہاں درج ہیں۔ جس طرح  بنی اسرائیل نے بیابان میں اپنی آزمائشوں کا سامنا کیا تاکہ انہیں  کنعان کے فردوس میں داخلے کے لیے تیار کیا جا سکے، لوقا 43:23 میں   یسوع نے صلیب پر توبہ کرنے والے ڈاکو سے یہ الفاظ کہے:
مَیں تجھ سے سچ کہتا ہوں کہ آج ہی تُو میرے ساتھ فردوس میں ہوگا (لوقا 43:23) 
مسیح کی راستبازی کا اجر فردوس میں ابدی زندگی تھا۔
چنانچہ، ہم دیکھتے ہیں کہ عہد نامہِ جدید آدم اور حوا کی آزمائش کے ساتھ ساتھ بیابان میں اسرائیل کے امتحان کو مسیح کی زمینی خدمت   یعنی بادشاہی کے آغاز سے جوڑتا ہے۔ مسیح وہ 'آخری آدم' تھا جو وہاں کامیاب ہوا جہاں 'پہلا آدم' ناکام ہوا تھا۔ مزید برآں، مسیح نے بیابان میں آزمائش پر قابو پا کر اسرائیل کی ناکامی کو کامیابی میں بدل دیا۔ اور اسی وجہ سے، وہ ابدی فردوس میں داخل ہوا۔
اب   ہم دیکھ چکے ہیں کہ عہد نامہِ جدید کس طرح باغ میں آدم اور حوا کے موسیٰ کے بیان کو مسیح کی پہلی آمد سے جوڑتا ہے۔ اب  ہمیں اپنی دوسرے سوال  کی طرف بڑھنا چاہیے: عہد نامہِ جدید ان اصولوں کا اطلاق بادشاہی کے تسلسل پر کیسے کرتا ہے، یعنی وہ وقت جس میں ہم اب رہ رہے ہیں اس پر ان اصولوں کا اطلاق کیسے ہوتا ہے؟
تسلسل    
اس سلسلے میں عہد نامہِ جدید کے کئی حوالے  نمایاں نظر آتے  ہیں، لیکن ہم صرف دو پر غور کریں گے: پہلا، پیدائش کے ان ابواب پر پولُس کی توجہ، اور دوسرا، وہ انداز جس سے یعقوب نے ان مسائل کے بارے میں لکھا۔
پولُس
آئیے پہلے 2 کرنتھیوں 3:11 میں پولس کے الفاظ پر نظر ڈالتے ہیں:
لیکن مَیں ڈرتا ہُوں۔ کہِیں اَیسا نہ ہو کہ جِس طرح سانپ نے اپنی مَکّاری سے حوّاؔ کو بہکایا اُسی طرح تُمہارے خیالات بھی اُس خلُوص اور پاک دامنی سے ہٹ جائیں جو مسِیح کے ساتھ ہونی چاہئے۔ (2 کرنتھیوں 3:11) 
  پولس اس باب میں آگے بڑھ کر   وضاحت کرتا ہے کہ اسے اس بات کی گہری فکر تھی کہ کرنتھس کی کلیسیا کسی دوسری انجیل کی طرف نہ مڑ جائے۔ ہم یہاں دیکھتے ہیں کہ پولس نے حوا کی منفی مثال کا حوالہ دے کر بدترین قسم کی بے وفائی یعنی مسیح کی سچی انجیل سے پھر جانے کے خلاف خبردار کیا۔ جس طرح موسیٰ نے حوا کے بہکاوے کی کہانی کو اسرائیل کو موعودہ زمین کی طرف وفاداری سے بڑھنے کی تنبیہ کے لیے استعمال کیا، پولس نے اسی کہانی کو اپنے دور کے ایمانداروں کو اس بنیادی وفاداری کے بارے میں بتانے کے لیے استعمال کیا جو مسیح کے تمام پیروکاروں کے لیے ضروری ہے۔ بادشاہی کے تسلسل کے دوران،   کلیسیا میں بہت سے لوگ انجیل کی بنیادی سچائیوں سے ہٹ جانے کے خطرے  کی زد میں ہوتے ہیں  ہیں۔ کلیسیا کو اس  کھُلی سرکشی کے خلاف چوکنا رہنا چاہیے کیونکہ اس کے نتائج اتنے ہی ہولناک ہیں جتنے آدم اور حوا کے لیے تھے۔
یعقوب
یعقوب نے بھی پولس جیسا ہی نکتہ نظر اختیار کیا ۔ اس نے مسیحی زندگی میں آزمائشوں اور امتحانات کے کردار کی وضاحت کی۔ یعقوب 12:1-15 میں ہم یہ الفاظ پڑھتے ہیں:
مُبارک وہ شخص ہے جو آزمایش کی برداشت کرتا ہے کیونکہ جب مقبُول ٹھہرا تو زِندگی کا وہ تاج حاصِل کرے گا جِس کا خُداوند نے اپنے مُحبّت کرنے والوں سے وعدہ کِیا ہے۔  ۔۔۔ ہر شخص اپنی ہی خواہِشوں میں کھنچ کر اور پھنس کر آزمایا جاتا ہے۔  پِھر خواہش حامِلہ ہو کر گُناہ کو جنتی ہے اور گُناہ جب بڑھ چُکا تو مَوت پَیدا کرتا ہے۔ (یعقوب 12:1-15) 
یہ واضح ہے کہ یعقوب نے پیدائش 2-3 کی طرف اشارہ کیا  ۔ 14:1 میں اس نے انسانی "خواہش" پر توجہ مرکوز کی جو گناہ کی ترغیب کے پیچھے اصل طاقت ہے۔ وہ حوا کی نیکی اور بدی کی پہچان کے درخت کے لیے خواہش ہی تھی جو اس کے گناہ کا سبب بنی۔
دوسرا، یعقوب نے وضاحت کی کہ جو لوگ امتحان میں کامیاب ہوں گے وہ "زندگی کا تاج پائیں گے"۔ اس کے برعکس گناہ کا نتیجہ یہ ہے کہ وہ "موت پیدا کرتا ہے"۔ یہاں زندگی اور موت کے درمیان تضاد ،آدم اور حوا کی کہانی میں زندگی اور موت کے تضاد کے عین مطابق ہے۔
جس طرح موسیٰ نے آدم اور حوا کے بہکاوے کا حوالہ دے کر بیابان کی آزمائشوں کے دوران اسرائیل کی وفاداری کی حوصلہ افزائی کی، پولس اور یعقوب نے بادشاہی کے تسلسل کی آزمائشوں کے دوران ہمیں وفادار رہنے کی ترغیب دی۔ مسیحی زندگی کے دوران آ   زمائشیں  ہمارے حقیقی کردار کو ظاہر کرتی ہیں اور ہمیں ابدی زندگی کے لیے تیار کرتی ہیں۔ خدا کے فضل سے، ہمیں مسیح کے وفادار رہنے کے لیے وہ سب کچھ کرنا چاہیے جو ہم کر سکتے ہیں تاکہ ہم فردوس میں ابدی زندگی کے تحفے کو حاصل کر  سکیں۔
اب جبکہ ہم دیکھ چکے ہیں کہ عہد نامہِ جدید باغ ِ عدن میں آدم اور حوا کی کہانی کا اطلاق بادشاہی کے آغاز اور تسلسل پر کس طرح کرتا ہے،  تو ہم  آخری مرحلے یعنی مسیح کی دوسری آمد پر نجات  کی تکمیل  کی طرف متوجہ ہوں گے۔
تکمیل 
یہ موضوع بھی عہد نامہِ جدید میں کئی مقامات پر ظاہر ہوتا ہے، لیکن ہم صرف دو حوالوں پر نظر ڈالیں گے: ایک رومیوں میں اور دوسرا مکاشفہ کی کتاب میں۔
رومیوں
سب سے پہلے، دیکھیں کہ پولس نے رومیوں کے نام اپنے خط کے اختتام پر وہاں کے ایمانداروں کو کس طرح امید دلائی۔ رومیوں 20:16 میں اس نے یہ الفاظ لکھے:
اور خُدا جو اِطمِینان کا چشمہ ہے شَیطان کو تُمہارے پاؤں سے جلد کُچلوا دے گا۔ہمارے خُداوند یِسُوع مسِیح کا فضل تُم پر ہوتا رہے۔(رومیوں 20:16) 
ان الفاظ میں، پولس نے رومیوں کے مسیحیوں کو مسیح کی دوسری آمد کے بارے میں ان کی  امید کی یاد دلائی۔ لیکن اس نے پیدائش 3 میں نجات کے وعدے کا حوالہ دے کر ایسا کیا۔
جیسا کہ ہم نے اس سبق میں پہلے دیکھا ہے، پیدائش 15:3 میں خدا نے سانپ سے کہا تھا کہ ایک دن حوا کی نسل یعنی بنی نوعِ انسان سانپ کے سر کو کچل دے گی۔ اس  آیت میں پولس نے کہا کہ جب مسیح واپس آئے گا تو شیطان مسیحیوں کے پاؤں تلے کچلا جائے گا۔ مسیح خود شیطان اور ہمارے طاقتور دشمن یعنی موت کو تباہ کر دے گا۔ تب ہم مسیح کے ساتھ فتح اور جلال میں بادشاہی کریں گے۔
مکاشفہ
عہد نامہِ جدید میں ایک اور جگہ جہاں پیدائش 2-3 کے موضوعات کا تعلق بادشاہی  کی تکمیل  سے جوڑا گیا ہے، وہ مکاشفہ کی کتاب ہے۔ یوحنا نے اس کتاب میں کئی مواقع پر زندگی کے درخت کا حوالہ دیا۔ سنیں کہ یوحنا نے مکاشفہ 7:2 میں اس معاملے کو کیسے بیان کیا:
جِس کے کان ہوں وہ سُنے کہ رُوح کلِیسیاؤں سے کیا فرماتا ہے۔جو غالِب آئے مَیں اُسے اُس زِندگی کے درخت میں سے جو خُدا کے فِردوس میں ہے پَھل کھانے کو دُوں گا۔
(مکاشفہ 7:2) 
یہاں پیدائش 3 کی طرف اشارہ بالکل واضح ہے۔ ہم جانتے ہیں کہ آدم اور حوا کو باغِ عدن سے خاص طور پر اس لیے نکالا گیا تھا تاکہ وہ زندگی کے درخت سے نہ کھا سکیں۔ پھر بھی، جب مسیح واپس آئے گا، تو خدا اپنے لوگوں کو زندگی کے درخت سے کھانے کا حق دے گا۔ یہ بھی غور کریں کہ یہ درخت کہاں واقع ہے۔ یوحنا نے واضح طور پر کہا کہ یہ "خدا کے فردوس میں" ہے۔ جس طرح موسیٰ نے اسرائیل کو کنعان میں داخل ہونے کی دعوت دی کیونکہ وہاں طویل زندگی حاصل  ہو  سکتی تھی، مسیحیوں کی امید اس سے بھی عظیم تر اور مکمل طور پر بحال شدہ فردوس میں داخل ہونا ہے۔
تیسرے نمبر پر، پیدائش  کی کتاب میں ہم ان لوگوں   کے ساتھ ایک اور تعلق دیکھتے ہیں جو اس درخت سے کھائیں گے۔ یوحنا نے کہا کہ یہ حق اسے دیا جائے گا "جو غالب آئے"۔ جس طرح موسیٰ نے اسرائیل کو خدا کا وفادار رہنے کی ترغیب دینے کے لیے زندگی کے درخت کا ذکر کیا، یوحنا نے وضاحت کی کہ صرف وہی جو وفادار رہ کر گناہ پر غالب آئے گا، زندگی کے درخت سے کھا سکے گا۔
آخر میں، ہمیں مکاشفہ 1:22-2 پر نظر ڈالنی چاہیے۔ جب یوحنا نے نئی دنیا کی طرف دیکھا، تو اس نے یہ منظر دیکھا:
پِھر اُس نے مُجھے بَلّور کی طرح چمکتا ہُؤا آبِ حیات کا ایک دریا دِکھایا جو خُدا اور برّہ کے تخت سے نِکل کر اُس شہر کی سڑک کے بِیچ میں بہتا تھا۔  اور دَریا کے وارپار زِندگی کا درخت تھا۔ اُس میں بارہ قِسم کے پَھل آتے تھے اور ہر مہِینے میں پَھلتا تھا اور اُس درخت کے پتّوں سے قَوموں کو شِفا ہوتی تھی۔ (مکاشفہ 1:22-2) 
عہد نامہِ جدید کا نکتہ نظر  بالکل سادہ ہے۔ جب مسیح اپنی بادشاہی کو مکمل کرنے کے لیے واپس آئے گا، تو وہ لوگ جو مسیح پر بھروسہ کرتے ہیں، عدن کے فردوس میں داخل ہوں گے۔ شیطان ہمارے پاؤں تلے کچلا جائے گا اور ہم زندگی کے درخت سے کھائیں گے اور خدا کی نئی تخلیق میں ہمیشہ زندہ رہیں گے۔

خُلاصہ
ہم نے اس سبق میں دیکھا ہے کہ موسیٰ نے باغ میں آدم اور حوا کے بارے میں اس لیے لکھا تاکہ ان اسرائیلیوں کی مدد کر سکے جو موعودہ زمین کی طرف بڑھ رہے تھے۔ اس نے قوم کو باغِ عدن کے واقعات کو دوبارہ دیکھنے اور انہیں الٹا  دینے کی دعوت دی۔ کئی لحاظ سے، اس اقتباس کا پیغام آج ہمارے لیے بھی بالکل ویسا ہی ہے۔ بنی  اسرائیل کو موعودہ زمین کی طرف بڑھنے  کے لئے  موسیٰ کی پکار کو سن کر، ہم دیکھ سکتے ہیں کہ ہمیں بھی کس طرح آدم اور حوا کے قدموں کے نشانات   کو الٹنا چاہیے۔ مسیح پر بھروسہ کر کے اور اس کے وفادار رہ کر، ہم اس فردوس کی نجات کو پا لیں گے جو کھو گیا تھا اور اب مل گیا ہے۔







ڈاکٹر رچرڈ ایل۔ پراٹ، جونیئر، (میزبان)  تھرڈ ملی نیئم منسٹریز کے شریک بانی اور صدر ہیں۔ وہ بیس سال سے زیادہ عرصے تک ریفارمڈ تھیولوجیکل سیمنری میں عہد نامہِ قدیم کے پروفیسر کے طور پر خدمات انجام دیتے رہے اور وہاں عہد نامہِ قدیم کے شعبے کے سربراہ بھی رہے۔
ڈاکٹر پراٹ ایک  سند یافتہ پادری ہیں اور دنیا بھر میں خوشخبری سنانے اور تعلیم دینے کے لئے  وسیع پیمانے پر سفر کرتے ہیں   ۔ انہوں نے اپنی تعلیم ویسٹ منسٹر تھیولوجیکل سیمنری سے شروع کی، پھر یونین تھیولوجیکل سیمنری سے ایم۔ڈِو (M.Div.) کی ڈگری حاصل کی، اور آخرکار ہارورڈ یونیورسٹی سے عہد نامہِ قدیم کے مطالعہ میں ڈاکٹریٹ (Th.D.) کی ڈگری حاصل کی۔
وہ NIV Spirit of the Reformation Study Bible کے جنرل ایڈیٹر ہیں اور New Living Translation کے مترجمین میں شامل ہیں۔ اس کے علاوہ، انہوں نے بے شمار مضامین اور کتابیں تحریر کی ہیں، جن میں شامل ہیں:
· Pray with Your Eyes Open
· Every Thought Captive
· He Gave Us Stories
· Designed for Dignity  
· Commentary on 1 & 2 Chronicles and Commentary on 1 & 2 Corinthians.








مشکل الفاظ کے معانی

	  
	تکمیل  – آغاز شدہ قیامت (Eschatology) کا تیسرا اور آخری مرحلہ، جب مسیح واپس آئے گا اور پوری تاریخ کے لیے خدا کے حتمی مقصد کو پورا کرے گا۔

	 
	تسلسل – آغاز شدہ قیامت کا دوسرا یا درمیانی مرحلہ؛ مسیح کی پہلی آمد کے بعد لیکن آخری فتح سے پہلے خدا کی بادشاہی کا دور۔

	 
	عدن – عبرانی اصطلاح جس کا مطلب "خوشگوار" یا "دلکش" ہے؛ اس باغ کا نام جہاں خدا نے شروع میں آدم اور حوا کو رکھا تھا۔

	 
	ایڈن – بابلی زبان کی ایک اصطلاح جس کا مطلب "میدان" یا "ہموار زمین" ہے۔

	 
	فرات – باغِ عدن کے دریا سے نکلنے والے چار دھاروں میں سے چوتھا؛ نیز مشرقِ وسطیٰ کے ایک بڑے دریا کا موجودہ نام۔

	 
	زرخیز ہلال – مصر اور میسوپوٹیمیا (بین النہرین) کے درمیان کا خطہ، جس کے جنوب میں صحرا اور شمال میں پہاڑ ہیں۔

	 
	جیحون – باغِ عدن کے دریا سے نکلنے والے چار دھاروں میں سے دوسرا؛ یہ کوش کی ساری زمین میں سے بہتا تھا۔










